નવી દિલ્હી- સુનંદા પુષ્કર અપમૃત્યુ કેસમાં કોંગ્રેસ પાર્ટીના નેતા શશી થરુરને આરોપી બનાવવાના નિર્ણય બાદ શશી થરુર તેમની કાયદાકીય ટીમ સાથે સક્રિય થઈ ગયા છે. આ અંગે શશી થરુરે જણાવ્યું કે, પટિયાલા હાઉસ કોર્ટમાં ચાલી રહેલી સુનાવણીની વિગતો પર તેમના કાયદાકીય સલાહકાર કામ કરી રહ્યાં છે. મહત્વનું છે કે, શશી થરુરને તેમની પત્ની સુનંદા પુષ્કરના અપમૃત્યુ કેસમાં દિલ્હીની અદાલતે આરોપી બનાવવાનો નિર્ણય આપ્યો છે. શશી થરુરના કાયદાકીય સલાહકાર વિકાસ પાહવા અને તેમની ટીમે ચીફ મેટ્રોપોલિટન મેજિસ્ટ્રેટના કોર્ટમાં કેસ સંબંધિત વિગતોની તપાસ કરી હતી. કોંગ્રેસ સાંસદ શશી થરુરે એમ પણ કહ્યું હતું કે, તેમણે આ કેસ સંબંધિત જરુરી વિગતો મેળવી છે અને તેઓ કેસ સાથે જોડાયેલી દરેક કડી પર ધ્યાન રાખી રહ્યા છે.